Návrh

ZÁKON
     z  ................................2014,
ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov

Národná rada Slovenskej republiky sa uzniesla na tomto zákone:
Čl. I

Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 733/2004 Z. z., zákona č. 747/2004 Z. z., zákona č. 171/2005 Z. z., zákona  č. 517/2005 Z. z., zákona č. 120/2006 Z. z., zákona            č. 460/2007 Z. z., zákona č. 538/2007 Z. z., zákona č. 465/2008 Z. z., zákona č. 535/2008 Z. z., zákona č. 467/2009 Z. z., zákona č. 527/2010 Z. z., zákona č. 406/2011 Z. z., zákona          č. 460/2011 Z. z., zákona č. 548/2011 Z. z., zákona č. 68/2012 Z. z., zákona č. 286/2012 Z. z., zákona č. 343/2012 Z. z., zákona č. 347/2013 Z. z. a zákona č. 484/2013 Z. z. sa mení a dopĺňa takto:

1. V § 7 sa za odsek 3 vkladá nový odsek 4, ktorý znie:
„(4) Základom dane z pozemkov podľa § 6 ods. 1, na ktorých sa nachádza transformačná stanica alebo predajný stánok slúžiaci k predaju tovaru a poskytovaniu služieb (ďalej len „predajný stánok“), je hodnota pozemku určená vynásobením skutočnej výmery transformačnej stanice alebo predajného stánku v m2 a hodnoty pozemku za m2 uvedenej v prílohe č. 2 pre stavebné pozemky.“.  

Doterajšie odseky 4 až 6 sa označujú ako odseky 5 až 7.

2. V § 8 ods. 4 prvej vete sa za slovo „energie,11ab)“ vkladajú slová „transformačná stanica alebo predajný stánok,“.

3. V § 10 ods. 1 písmená c) a d) znejú:
„c) chaty a stavby na individuálnu rekreáciu,
d) samostatne stojace garáže,“.

4. V § 10 ods. 1 sa za písmeno d) vkladajú nové písmená e) a f), ktoré znejú:
„e) stavby hromadných garáží,
f) stavby hromadných garáží umiestnené pod zemou.“.

Doterajšie písmená e) až g) sa označujú ako písmená g) až i).

5. V § 10 ods. 1 písm. i) sa slová „a) až f)“ nahrádzajú slovami „a) až h)“.

6. V § 10 ods. 2 prvej vete sa na konci pripájajú tieto slová: „alebo ukotvené pilótami“.

7. V § 11 sa na konci pripája táto veta: „Základom dane pri stavbe hromadných garáží umiestnenej pod zemou je výmera zastavanej plochy v m2, pričom zastavanou plochou sa rozumie pôdorys na úrovni najrozsiahlejšej podzemnej časti stavby.“.

8. § 17 sa dopĺňa odsekom 8, ktorý znie:
„(8) Nárok na zníženie dane alebo oslobodenie od dane si daňovník uplatňuje v lehote na podanie priznania k dani z nehnuteľností, k dani za psa, k dani za predajné automaty a k dani za nevýherné hracie prístroje podľa § 99a ods. 1, inak nárok na príslušné zdaňovacie obdobie zaniká.“.

9. V § 18 ods. 2 sa na konci pripája táto veta: „Pri nadobudnutí nehnuteľnosti dedením v priebehu roka daňová povinnosť dedičovi vzniká prvým dňom mesiaca nasledujúceho po dni, v ktorom sa dedič stal vlastníkom nehnuteľnosti na základe právoplatného osvedčenia alebo rozhodnutia o dedičstve.“. 

10. V § 34a ods. 2 a § 64a ods. 2 sa na konci pripája táto veta: „Daňovník môže daň určenú správcom dane v splátkach zaplatiť aj naraz.“.

11. Za § 34a sa vkladá § 34b, ktorý vrátane nadpisu znie:

„§ 34b
Vyrubenie dane podľa pomôcok

(1) Obec písomne vyzve daňovníka, ktorý nesplní oznamovaciu povinnosť o vzniku daňovej povinnosti, na jej splnenie v primeranej lehote, ktorá nemôže byť kratšia ako osem dní. 
 
(2) Ak daňovník nesplní oznamovaciu povinnosť ani na základe výzvy podľa odseku 1, obec zistí základ dane a určí daň podľa pomôcok. 
 
(3) Obec oznámi daňovníkovi určenie dane podľa pomôcok, pričom dňom začatia určenia dane podľa pomôcok je deň uvedený v oznámení. 
 
(4) Na postup obce pri určení dane podľa pomôcok sa vzťahuje osobitný predpis.37a)“.

12. § 37 vrátane nadpisu znie:

„§ 37
Predmet dane

Predmetom dane za ubytovanie je odplatné prechodné ubytovanie podľa § 754 až 759 Občianskeho zákonníka fyzickej osoby v ubytovacom zariadení (ďalej len „zariadenie“), ktorým je hotel, motel, botel, penzión, apartmánový dom, turistická ubytovňa, chata, stavba na individuálnu rekreáciu, kemping, minikemp, táborisko, rodinný dom, byt v bytovom dome, rodinnom dome alebo v stavbe slúžiacej na viaceré účely.“.

Poznámka pod čiarou k odkazu 23 sa vypúšťa.

13. V § 48 a 56 sa vypúšťajú slová „nasledujúceho po mesiaci“ a na konci sa pripája táto veta: „Ak dôjde v rámci jedného kalendárneho mesiaca k zmene správcu dane k tomu istému predmetu dane, vzniká daňová povinnosť u nového správcu dane prvým dňom mesiaca nasledujúceho po mesiaci, v ktorom došlo k uvedenej zmene.“.

14. Za § 64a sa vkladá § 64b, ktorý vrátane nadpisu znie:

„§ 64b
Vyrubenie dane podľa pomôcok

(1) Obec písomne vyzve daňovníka, ktorý nesplní oznamovaciu povinnosť o vzniku daňovej povinnosti, na jej splnenie v primeranej lehote, ktorá nemôže byť kratšia ako osem dní. 
 
(2) Ak daňovník nesplní oznamovaciu povinnosť ani na základe výzvy podľa odseku 1, obec zistí základ dane a určí daň podľa pomôcok. 
 
(3) Obec oznámi daňovníkovi určenie dane podľa pomôcok, pričom dňom začatia určenia dane podľa pomôcok je deň uvedený v oznámení. 
 
(4) Na postup obce pri určení dane podľa pomôcok sa vzťahuje osobitný predpis.37a)“.

15. V § 78 ods. 1 písm. b) sa za slovom „deň“ vypúšťa čiarka a slová „ak v obci nie je zavedený množstvový zber“.

16. V § 79 ods. 3 písm. b) prvom bode sa čiarka nahrádza slovom „a“ a v druhom bode sa vypúšťajú slová „a ak sa u tohto poplatníka nezapočítava do ukazovateľa produkcie komunálnych odpadov v zdaňovacom období priemerný počet podľa prvého bodu“.

17. V § 79 ods. 4 uvádzacej vete sa slovo „určenom“ nahrádza slovom „zdaňovacom“ a v písmene a) sa slovo „určené“ nahrádza slovom „zdaňovacie“.

18. V § 81 ods. 1 sa vypúšťa tretia veta.

19. V § 81 ods. 4 sa na konci pripája táto veta: „Poplatník môže poplatok určený obcou v splátkach zaplatiť aj naraz.“.

20. § 83 vrátane nadpisu znie:

„§ 83
Splnomocňovacie ustanovenie

(1) Obec ustanoví všeobecne záväzným nariadením11) k 1. januáru zdaňovacieho obdobia sadzby poplatku, hodnotu koeficientu, podmienky na vrátenie poplatku alebo jeho pomernej časti podľa § 82 ods. 1, podmienky, ktorých splnenie má poplatník preukázať a podklady, ktoré má poplatník predložiť pri znížení alebo odpustení poplatku podľa § 82 ods. 2. 

(2) Obec môže všeobecne záväzným nariadením11) k 1. januáru zdaňovacieho obdobia ustanoviť sadzby poplatku aj podľa objemu zbernej nádoby a frekvencie odvozu, zníženie poplatku alebo oslobodenie od poplatku poplatníkovi, ktorým je osoba v hmotnej núdzi, osoba staršia ako 62 rokov, osoba s ťažkým zdravotným postihnutím, držiteľ preukazu osoby s ťažkým zdravotným postihnutím, držiteľ preukazu osoby s ťažkým zdravotným postihnutím s potrebou sprievodcu alebo prevažne alebo úplne bezvládna osoba.“.

21. § 98 znie:
„§ 98

Miestnu daň podľa § 2 ods. 1 písm. a), b), e), f) a h) a miestnu daň podľa § 2 ods. 3 možno zaviesť, zrušiť, určiť a zmeniť sadzby, určiť hodnotu pozemku, príplatok za podlažie, oslobodenia alebo zníženia dane len k 1. januáru zdaňovacieho obdobia.“.

22. V § 99a ods. 3 a § 99b ods. 3 sa za slovo „vydražením“ vkladajú slová „alebo dedením“.

23. V § 99c ods. 2 sa na konci pripája táto veta: „Dodatočným priznaním nie je možné meniť účel využitia stavby.“. 

24. V § 99e ods. 2 sa za slovo „vydražením“ vkladajú slová „alebo dedením“, za slovo „vydražiteľovi“ sa  vkladajú slová „alebo dedičovi“ a na konci sa pripája táto veta: „Ak správca dane nevyrubil daň poručiteľovi dedenej nehnuteľnosti na príslušné zdaňovacie obdobie podľa stavu k 1. januáru, vyrubí rozhodnutím pomernú časť dane z nehnuteľností dedičovi začínajúc mesiacom, v ktorom mu vznikla daňová povinnosť, až do konca príslušného zdaňovacieho obdobia.“.

25. § 99e sa dopĺňa odsekom 10, ktorý znie:
„(10) Ak dôjde počas zdaňovacieho obdobia k zániku daňovej povinnosti k dani z nehnuteľností, k dani za psa, k dani za predajné automaty a k dani za nevýherné hracie prístroje alebo niektorej z nich, správca dane vydá rozhodnutie, ktorým vyrubí pomernú časť dane. Novým rozhodnutím sa pôvodné rozhodnutie alebo časť výroku rozhodnutia zrušuje; proti novému rozhodnutiu alebo časti výroku rozhodnutia možno podať odvolanie.“.

26. V § 99g ods. 2 sa na konci pripája táto veta: „Daňovník môže daň z nehnuteľností, daň za psa, daň za predajné automaty a daň za nevýherné hracie prístroje určenú správcom dane v splátkach zaplatiť aj naraz.“.

27. V § 102 sa za slovo „34a,“ vkladá slovo „34b,“, za slovo „64a,“ sa vkladá slovo „64b,“ a za slovo „75,“ sa vkladá slovo „81a,“.

28. Za § 104g sa vkladá § 104h, ktorý vrátane nadpisu znie:

„§ 104h
Prechodné ustanovenie k úpravám účinným od 1. novembra 2014

Ak daňová povinnosť k miestnym daniam, poplatková povinnosť k poplatku a oznamovacia povinnosť vzniknú do 31. decembra 2014, postupuje sa podľa predpisov účinných do 31. októbra 2014.“.

Čl. II
Účinnosť

Tento zákon nadobúda účinnosť 1. novembra 2014.